ക്രിഷ് 3

2013-ൽ റിലീസായ ഒരു ഹിന്ദി ഭാഷാ അമാനുഷീക ശാസ്ത്രകഥാ ചലച്ചിത്രമാണ് ക്രിഷ് 3. രാകേഷ് റോഷനാണ് സിനിമയുടെ സംവിധാനവും നിർമ്മാണവും നിർവ്വഹിച്ചിരിക്കുന്നത്. രോഹിത് മേഹ്റയുടെയും മകൻ ക്രിഷിന്റെയും തുടർകഥയാണ് സിനിമയുടെ ഇതിവൃത്തം. കോയി മിൽ ഗയാ, ക്രിഷ്  എന്നീ സിനിമകൾ ഉൾക്കൊണ്ട ക്രിഷ് ചലച്ചിത്ര ശ്രേണിയിലെ മൂന്നാമത്തെ ചലച്ചിത്രമാണ്. മറ്റു രണ്ട് സിനിമകളും വൻവിജയമായിരുന്നു. 2013-ലെ ദീപാവലി നാളിൽ സിനിമ തിയേറ്ററുകളിൽ എത്തി. ചലച്ചിത്രത്തിന്റെ ത്രിമാന പതിപ്പ് 2013 നവംബർ 1-ന് പുറത്തിറങ്ങി.

അഭിനേതാക്കളും കഥാപാത്രങ്ങളും
	ഋത്വിക് റോഷൻ - കൃഷ്ണ മേഹ്റ, രോഹിത് മേഹ്റ
	പ്രിയങ്ക ചോപ്ര - പ്രിയാ മേഹ്റ
	വിവേക് ഒബ്റോയി - കാൽ, വില്ലൻ 
	കങ്കണ റാണത്ത് -കായ 
	ആരിഫ് സക്കറിയ - ന്യൂക്ലിയർ ശാസ്ത്രജ്ഞൻ
	ശൗര്യ ചൗഹാൻ - എതിരാളി
	അർച്ചന പുരൺ സിങ്ങ് -  പ്രിയാ മേഹ്റയുടെ ബോസ്
	രേഖ - സോണിയ മേഹ്റ, അതിഥി താരം
	വ്രജേഷ് ഹിർജി

കഥാസംഗ്രഹം
ഡോ. സിദ്ദന്റ് ആര്യയെ പരാജയപ്പെടുത്തി തന്റെ അച്ഛനെ രക്ഷിച്ചതിന് ശേഷം ക്രിഷ്(കൃഷ്ണ) തിന്മക്കെതിരെയുള്ള പോരാട്ടം തുടർന്ന് കൊണ്ടിരിക്കുന്നു...
കൃഷ്ണ ഇപ്പോൾ ഭാര്യ പ്രിയയോടൊപ്പം സന്തോഷകരമായി ജീവിക്കുന്നു. രോഹിത്താകട്ടെ തന്റെ കണ്ടുപിടിത്തങ്ങൾ എങ്ങനെ സമൂഹത്തിന് പ്രയോജനപ്പെടുത്താം എന്നുള്ള ചിന്തയിലാണ്.
അങ്ങനെയിരിക്കെ അവരറിയാതെ ലോകത്തിന്റെ മറുഭാഗത്ത് തിന്മ ശക്തിപ്പെടുന്നു. കാൽ; തന്റെ കഴിവുകൾ കൊണ്ട് ലോകത്തിൽ നാശം വിതയ്ക്കാൻ ആഗ്രഹിക്കുന്നവൻ. അതിശക്തമായ ഒരു സേനയും അയാൾക്കുണ്ട്. 
ഒടുവിൽ ക്രിഷിനും രോഹിത്തിനും മാത്രമേ എന്തെങ്കിലും ചെയ്യാനാകൂ എന്നുള്ള സ്ഥിതിയിൽ കാര്യങ്ങൾ എത്തുന്നു.
അങ്ങനെ നന്മയും തിന്മയും തമ്മിലുള്ള യുദ്ധം തുടങ്ങുകയായി……

നിർമ്മാണം
2011 ഡിസംബർ 1-ന് ഒബ്റോയി, റാണത്ത്, ചോപ്ര എന്നിവരെമൊത്ത് ചിത്രീകരണം ആരംഭിച്ചു. പുറത്തേറ്റ പരിക്ക് മൂലം ഋത്വിക് റോഷൻ  ആദ്യഘട്ടത്തിൽ അഭിനയിച്ചില്ല.  നടി ശൗര്യ ചൗഹാന് ഹൈദരാബാദിലെ ഷൂട്ടിങ്ങിനിടെ പരിക്കേറ്റതുമൂലം ചിത്രീകരണം മന്ദഗതിയിലായി. 2013 നവംബർ 1-നാണ് ചിത്രം റിലീസ് ചെയ്യാൻ തീരുമാനിച്ചതെങ്കിലും  പിന്നീട് ദീപാവലി ദിവസത്തേക്ക് മാറ്റുകയായിരുന്നു.

കഥാപാത്രവിഭജനം
ക്രിഷിന്റെ വിജയത്തോടുകൂടിതന്നെ രാകേഷ് റോഷൻ മൂന്നാം ഭാഗത്തെപ്പറ്റി ആലോചിച്ചു തുടങ്ങിയിരുന്നു.  പക്ഷേ കഥ സ്പൈഡർമാൻ 3-മായി സാമ്യമുണ്ടായിരുന്നതിനാൽ മാറ്റിയെഴുതേണ്ടി വന്നു. .
പ്രിയങ്ക ചോപ്രയെ തന്നെ, പ്രിയ മേഹ്റ എന്ന കഥാപാത്രത്തെ വീണ്ടും അവതരിപ്പിക്കാൻ തീരുമാനിച്ചു. ചിത്രത്തിൽ കൃഷ്ണ മേഹ്റയുടെ ഭാര്യയായാണ് പ്രിയങ്ക പ്രത്യക്ഷപ്പെടുക.
നടി ചിത്രാംഗദ സിങ്ങ് ചിത്രത്തിൽ അഭിനയിക്കുമെന്ന് പറഞ്ഞിരുന്നുവെങ്കിലും പിന്നീട് അവരുടെ സ്ഥാനത്തേക്ക് ജാക്വിലിൻ ഫെർണാണ്ടസ് ശുപാർശ ചെയ്യപ്പെട്ടു. എന്നാൽ അതും തീരുമാനമായില്ല. ജാക്വിലിന് പകരം നർഗീസ് ഫക്രി, ഇഷാ ഗുപ്താ, ബിപാഷ ബാസു എന്നിവരും ശുപാർശ ചെയ്യപ്പെട്ടെങ്കിലും ഒടുവിൽ വേഷം കങ്കണയുടെ കൈകളിലെത്തുകയായിരുന്നു. നായകനൊത്ത പ്രാധാന്യം വില്ലൻ കഥാപാത്രത്തിനുണ്ടെന്ന് രാകേഷ് റോഷൻ നേരത്തേ തന്നെ വ്യക്തമാക്കിയിരുന്നു. അജയ് ദേവ്ഗൺ, ഷാരൂഖ് ഖാൻ എന്നിവരുമായി സംസാരിച്ച് ഒടുവിൽ വിവേകിന് വില്ലൻ വേഷത്തിനുള്ള നറുക്ക് വീണു.
2011 ജനുവരി 1-ന് ലക്ഷമി മഞ്ജുവിന് വില്ലൻ കഥാപാത്രത്തിന്റെ കാമുകിവേഷം നൽകാൻ തീരുമാനമായി. നടി രേഖ ചിത്രത്തിൽ സുപ്രധാനമായ വേഷം ചെയ്യുമെന്ന് ശ്രുതിയുണ്ടായിരുന്നെങ്കിലും പിന്നീട് അതും ഒരു കിംവദന്തിയായി. ചിത്രം ഇതിനോടകം തന്നെ ലാഭമുണ്ടാക്കി തുടങ്ങി. അന്തർദേശീയ വിതരണാവകാശം ഇറോസ് ഇന്റർനാഷണൽ സ്വന്തമാക്കിയെങ്കിലും മുംബൈയിലെ വിതരണാവകാശം രാകേഷ് റോഷൻ നിലനിർത്തി.

സംഗീതം
ചിത്രത്തിലെ ഗാനങ്ങൾക്ക് സംഗീതം നൽകിയിരിക്കുന്നത്, കൃഷ്ണ സ്റ്റുഡിയോയിൽ വച്ച് രാജേഷ് റോഷനാണ്. പശ്ചാത്തലസംഗീതം സലീം സുലൈമാൻ നിർവ്വഹിച്ചിരിക്കുന്നു. ഗാനങ്ങളുടെ അവകാശം ₹60 മില്യണിന് (യു.എസ്$ 1.0 മില്യൺ) ടി-സീരിസ് സ്വന്തമാക്കി.

അധിക വിവരങ്ങൾക്ക്
ഔദ്യോഗിക വെബ്സൈറ്റ്

അവലംബം

വർഗ്ഗം:ത്രിമാന ചലച്ചിത്രങ്ങൾ
വർഗ്ഗം:ഹിന്ദി ചലച്ചിത്രങ്ങൾ
വർഗ്ഗം:ശാസ്ത്രസാങ്കല്പ്പിക ചലച്ചിത്രങ്ങൾ
വർഗ്ഗം:2013-ൽ പുറത്തിറങ്ങിയ ഹിന്ദി ചലച്ചിത്രങ്ങൾ